ይደገም!" ዝብል ድምፂ ብዓውታ ተሰመዐ። ዶ/ር ደብረጽዮን እውን ነታ ተለላ ዘረበኦም ደጊሞም ኣስምዑ::ካብ ደጊም ፡ ኣይኮነን ዶ ግንባር ኢህወዴግስ እታ ሃገር እውን ፋሕ ከይትብል ስግኣት ዝሓደሮ ይመስል መሪሕ ህወሓት። ምእንተ ሓድነት ሃገር ካብ ህወሓትን ተወለድቲ ትግራይን ክረአ ዝፀንሐ ሕልፊ ምሕላቕ ዝሰበረ ዘረባ ይመስል። መንግስቲ ፌደራል ብሰንኪ ዒባራ ምኽኒት ኣብ ልዕሊ ተጋሩ ዝበፅሕ በደል ጠጠው ንኸብል ኣተሓሳሲቦም እዮም ዶ/ር ደብረጽዮን። "ኣባኾቦራ እውን ቦሎኽሎኽ ኣቢሎሞ ክብሉና እዮም" እንትብሉ እውን እቲ ብሚድያታት ዝቃላሕ ዘሎ ዘይሚዛናዊ ፀብፃባት ኮኒኖም። "ህዝቢ ትግራይ ንሃገሩ ሕልፊ መስዋእቲ ከፊሉ እምበር ሕልፊ ረብሓ ኣይሓተተን" እትብል ዘረበኦም ድማ ዝያዳ ተቐባልነት ረኺቡ ህዝቢ ብጣቕዒት ኣፀምበሎም። መሬት ኣምሓራ ክፋል ሃገረይ እዩ ኢሉ ሸቂሉ ንዝነብር "ህንፃ ሃይላይን ሓጎስን ከ ኣብዚ 'ታይ ይገብሩ ኣለዉ" እናተበሃለ ኣብ ወልድያ ብደናጉል ሓደጋ ከምዘውረድሉ ይዝከር። ኣብ ቀረባ እዋን ካብ ሰሜን ሽዋ ተፈናቒላ ዝመፀት ትግራወይቲ ብሰንኪ ዝወረዳ ምፍርራሕ መንበሪ ገዛኣ ብ500 ቕርሺ ሸይጣ ናብ ትግራይ ከምዝተመለሰት ንቢቢሲ ገሊፃ እያ። ዶ/ር ደብረጽዮን ኣብ ልዕሊ ተጋሩ ንዝብፅሐ በደል ሓዘን ከም ዝተሰመዖም ካብ ምግላፅ ንላዕሊ ብዝኻኣልዎ ክሕግዙን እግሪ ከትክሉን ተመፃቢዖም። "ቅድሚ ሎሚ ህዝቢ ትግራይ ኣብ ጎንደርን ኣብ ክልል ኦሮምያን ይግፋዕ'ሎ እንትበሃሉ ብጩቕ ዘይበሉ መራሕቲ ህወሓት በቐዳማይ ኣብ ከምሴን ባቲን ተበዲሎም ንዝተበሃሉ ተጋሩ ኩነታት ዘፃርዩ ወከልቲ ምምሕዳር ትግራይ ምልኣኾም ፅቡቕ ጅማሮ እዩ" ዝብሉ ርእይቶታት ብስፍሓት ይቕርብ'ሎ:: ሃንቀውታ ስላም ሓደ ካብ ቀንዲ ዕላማታት እቲ ሰልፊ ምስ ህዝቢ ኤርትራ ዝተጀመረ ሰላማዊ ርክብ ንምድጋፍን ዘላቒ ክኸውን ንምምሕፃንን እዩ ነይሩ። ካብዚ ብምብጋስ ህዝቢ ኤርትራ ንሰላም ዘርአዮ ድልየትን ሃንቀውታን ብኽልቲኡ ኣእዳውና ተቐቢልናዮ ኣለና እንትብል እውን መረጋገፂ ሂቡ። ዶ/ር ደብረጽዮን ገብረሚካኤል ብዛዕባ እቲ ወሪዱ ዘሎ ሰላማዊ ዕርቅን ርክብን ንውሕ ዝበለ ግዜ ሂቦም ተዛሪቦምሉ እዮም። ነቲ ዝተጀመረ ዕረቀ ሰላም ህዝባዊ መሰረት ክህልዎን ክጠናከርን ሓቲቶም። ህዝቢ ትግራይን ኢትዮጵያን ንኤርትራውያን ወገናቱ ኣብ መዕቖቢ ስደተኛታት ይሕብሕብ ምንባሩን ናፃ ዕድል ትምህርቲ ክረኽቡ ከምዝፀዓረን ኣዘኪሮም። ርክብ ክልቲኦም ህዝብታት ናብ ንቡር ንኽምለስ ዝግበር ዝነበረ ፃዕሪ ክልቲኦም ህዝብታት ኣይርስዕዎን:: ካብ ክልቲኡ ህዝቢ ዝተረኸቡ ስነ ጥበባውያን ምእንተ ሰላምን ምሕረትን ክዝምሩ ተገይሩ እዩ::ስለዚ እቲ ሎምቕነ ብደረጃ መራሕቲ ክልቲኦም ሃገራት ዝተገብረ ዕርቂ መእሰሪ ናይቲ ንዓመታት ክስራሕን ክፀዓርን ዝፀነሐ ሃንቀውታን ባህግን ክልቲኦም ህዝብታት ከምዝኾነ ክእመነሉ ይግባእ ተባሂሉ'ሎ። ወዲኦም ዝዛረቡ ዘለዉ ይመስሉ ቅድሚ ዘኽቲ "ኣዛብእ ቀትሪ"፡ "ጨጎረ ለወጥ" ዝብሉ ዝረባታት ካብ ኣንደበት ቀዳማይ ሚኒስትር ኣብዪ ኣሕመድ እንትሰምዑ "እዛ ዘረባ እዚኣ ናብ ኩለን ኣባላት ውድብ ኢህወዴግን ክልላትን ክተወጣውጥ ዝግባኣ እያ" እንትብሉ ፀቒጦምላ እዮም። ኩነታት ኣማውታ መሀንዲስ ስመኘው በቀለ እውንን ብቕልጡፍ ክፃረ ኣለዎ ጥራሕ ኣይኮነን ኢሎም። ኣብ ምፅራዩ ኢድ ፌደራል መንግስቲ ጥራሕ እንተይኮነስ ኩለን ክልላት እውን ኢደን ክሓውሳ ፀዊዖም እዮም። ኮታስ እቲ ኣብ ከተማ መቐለ ዝተኻየደ ህዝባዊ ሰልፊ ህዝብን መንግስትን ብሓደ ልሳንን ኣንደበትን ዝተዛረብሉ እዩ ነይሩ። ኣብቲ እዋን ካልኦት ተመሳሰልቲ መልእኽትታት እውን ቀሪቦም እዮም። መናእሰይ "ቢንያም ይፈታሕ!
